CELEX: 62019TN0501
Language: et
Date: 2019-07-12 00:00:00
Title: kohtuasi T-501/19: 12. juulil 2019 esitatud hagi — Corneli versus EKP

16.9.2019   
            
            
               ET
            
            
               Euroopa Liidu Teataja
            
            
               C 312/38
            
         
      12. juulil 2019 esitatud hagi — Corneli versus EKP
      (kohtuasi T-501/19)
      (2019/C 312/31)
      Kohtumenetluse keel: itaalia
      
         Pooled
      
      
         Hageja: Francesca Corneli (Velletri, Itaalia) (esindaja: advokaat F. Ferraro)
      
         Kostja: Euroopa Keskpank
      
         Nõuded
      
      Hageja palub Üldkohtul:
      
                  —
               
               
                  tühistada EKP juhatuse 29. mai 2019. aasta otsus L/LDG/19/182, millega keelduti võimaldamast tutvuda EKP otsusega kohaldada erihaldust Banca Carige S.p.A. suhtes (asukoht Genova, Itaalia) ja vastava toimikuga, ning kohustada kostjat esitama ja jätma kohtu käsutusse eespool nimetatud otsuse ja kõik sellele eelnevad, seda ettevalmistavad, sellega seotud ja sellest tulenevad aktid;
               
            
                  —
               
               
                  mõista kohtukulud välja EKP-lt.
               
            
         Väited ja peamised argumendid
      
      Käesoleva hagi ese on nõue tühistada EKP juhatuse 29. mai 2019. aasta otsus L/LDG/19/182, millega, keelduti võimaldamast tutvuda EKP otsusega kohaldada erihaldust Banca Carige S.p.A. suhtes ja vastava toimikuga, ning kohustada kostjat esitama ja jätma kohtu käsutusse eespool nimetatud otsuse ja kõik sellele eelnevad, seda ettevalmistavad, sellega seotud ja sellest tulenevad aktid.
      Hagi põhjenduseks esitab hageja neli väidet.
      
                  1.
               
               
                  Esimene väide, et on rikutud EKP otsuse 2004/3 artiklit 4 ja kohaldatud vääralt erandit, mis kaitseb liidu õiguse alusel kaitstavat konfidentsiaalset teavet.
                  
                              —
                           
                           
                              Sellega seoses väidetakse, et vaidlustatud otsus on õigusvastane, kuna selles ei ole esitatud konkreetseid asjaolusid, mis viitaksid vaidlusaluse dokumendi konfidentsiaalsetele osadele, nende otstarbele ja eesmärgile EKP seisukohast ning ohtudele, mis tekiksid nende avalikustamise korral. Erinevate asjassepuutuvate huvide kaalumisel tuleb lähtuda sellest, et hoiustajate konkreetne huvi kaitsta oma osalust ning äriühingu juhtimise tõhusus ja läbipaistvus on kaalukamad üldisest ja põhistamata jäetud nõudest kaitsta järelevalvemenetlust.
                           
                        
            
                  2.
               
               
                  Teine väide, et põhistus, miks taotletav dokument on konfidentsiaalne, on jäetud esitamata.
                  
                              —
                           
                           
                              Sellega seoses väidetakse, et EKP ei ole esitanud ühtki põhjendust, miks vaidlusalune meede on konfidentsiaalne, ja piirdub lakoonilise kinnitusega, et tutvumise võimaldamisest keeldumine on põhjendatud tema järelevalvemenetluste kaitsega.
                           
                        
            
                  3.
               
               
                  Kolmas väide, et on rikutud EKP otsuse 2004/3 artikli 7 lõiget 1 ja artikli 8 lõiget 1 ning et põhjendused on puudulikud.
                  
                              —
                           
                           
                              Osutatakse otsuse 2004/3 artikli 7 lõike 1 ja artikli 8 lõike 1 jämedale rikkumisele ning põhjenduste puudumisele, kuna üldisele konfidentsiaalsuse eeldusele tuginemise eeltingimused ei ole täidetud ja kuna EKP ei ole läbi viinud nende dokumentide, millega tutvumist taotletakse, konkreetset hindamist.
                           
                        
            
                  4.
               
               
                  Neljas väide, et on rikutud põhiõigust tõhusale õiguskaitsevahendile kohtus (Euroopa Liidu põhiõiguste harta artikkel 47) ning EKP otsuse 2004/3 artikli 7 lõiget 3 ja artikli 8 lõiget 2.
                  
                              —
                           
                           
                              Rõhutatakse, et EKP-l ei ole õigust täielikult eirata meetme adressaatide, nende hulgas panga osanike huve, kellel on õigus tõhusale õiguskaitsele Euroopa Liidu põhiõiguste harta artikli 47 tähenduses avaliku võimu nn „halva“ teostamise vastu. EKP on rikkunud ka EKP otsuse 2004/3 artikli 7 lõiget 3 ja artikli 8 lõiget 2, kuna ta on korduvalt viidanud erakorraliselt suurele töömahule, esitamata ühtki tõendit selle kohta, miks pikendati hageja dokumentidega tutvumise taotlusele vastamiseks ette nähtud tähtaega 20 päeva võrra.